Sjeverozapadni župani Željko Kolar, Radimir Čačić i Matija Posavec otkrili su da rade na projektu “Sjever Hrvatske”

Trojica sjeverozapadnih župana - Matija Posavec iz Međimurske, Radimir Čačić iz Varaždinske i Željko Kolar iz Krapinsko-zagorske županije, u Krapini su obznanili da rade na projektu "Sjever Hrvatske"! To je nešto slično Vladinu projektu "Slavonija", teškom oko 2,5 milijarde eura, koji su pozdravili jer smatraju da država kroz EU fondove treba potaknuti razvoj Slavonije, no Vlada bi, poručili su, trebala voditi i brigu o ravnomjernom razvoju zemlje.

- Vlada bi u suradnji s nas trojicom trebala napraviti i projekt za daljnji razvoj sjevera zemlje. Stalno govorimo kako je sjever razvijen, kako su naši poduzetnici i gospodarstvenici dobri, da izvozimo i slično, no prosječna plaća zbog određenih industrija niža je nego u područjima koja su po tom principu manje razvijena - upozorio je Kolar.

Razgovarali su o Regionalnom centru za gospodarenje otpadom Piškornica, pa će, u dogovoru s koprivničko-križevačkim županom Darkom Korenom, raspravljati o odluci Vlade da se Piškornici priključe i Bjelovarsko-bilogorska, te Virovitičko-podravska županija. O tome nitko iz Vlade prije donošenja odluke nije ragovarao sa županima županija koje su osnivači Piškornice. Data je podrška projektu Centra izvrsnosti i kompetencija za ugostiteljstvo i turizam u Zaboku.

Župan Čačić govorio je o oko 500 milijuna eura vrijednom projektu povezivanja sjevera željezničkom prugom sa Zagrebom, koji bi se trebao uvrstiti u nacionalnu prometnu strategiju i potom povući novac iz EU fondova. Cilj je, ističe Čačić, željezničko povezivanje prstena Zagreb – Krapina – Ivanec – Varaždin – Čakovec interurbanom brzom prugom u okvir do 50 minuta od Zagreba. O tome su upoznati premijer Plenković i ministar prometa Butković.

- To je nešto što u potpunosti mijenja mogućnosti zapošljavanja, razvoja obrazovanja, zdravstva, kulture… Jedna mala prednost je činjenica da je pruga Zabok – Zaprešić već u radu, što je dio cijele priče. Ali što se tiče Varaždina i Čakovca, mi smo u potpunosti “slijepo crijevo” u tom najmodernijem i najpotentnijem obliku prijevoza - istaknuo je Čačić. Vlakom se iz Čakovca i Varaždina do stotinjak kilometara udaljenog Zagreba sad putuje i po tri sata, kao da je riječ o kompozicijama s parnim lokomotivama.